《汉宫春》
元代·何中

君不见汉宫六六多佳丽，露花半染云裾翠。少翁招得夫人魂，半鸾夜啼月波坠。

赵家姊妹专风流，双蛾不识人生愁。芙蓉并蒂敧一朵，西风青鸟徒离忧。

飞龙翩翩上天去，云幕椒房土花雨。堕腻埋胭恨未消，香魂尚寄寒茎舞。

人间炎日焦众芳，肯随葵藿来倾阳。柔情幽怨透地脉，烟帏寂寞彊成妆。

谁吹旧曲缘云切，寸寸婉婉应愁绝。绿罗几叠御赐衣，红绡半点守宫血。

凄兮媚脸栖馀妍，遥忆羊车望幸年。至今一片巫山雨，化为飞烟空潸然。

故家陵苑半云外，绿树如云草如海。殷勤唯有虞美人，同向墙阴弄晴霭。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。